На основу члана 13. Закона о подстицајима у пољопривреди и руралном развоју ("Службени гласник РС, број 10/2013, 142/2014, 103/2015 и 101/2016), члана 67. Статута града Сомбора ("Службени лист града Сомбора" бр. 2/2019), и на основу Одлуке о буџету града Сомбора за 2019. годину ("Службени лист града Сомбора", број 23/2018), Градско веће града Сомбора, на седници одржаној дана 28.10.2019. године, доноси

**КОНКУРС ЗА ДОДЕЛУ СРЕДСТАВА ЗА НАБАВКУ САДНОГ И СЕМЕНСКОГ МАТЕРИЈАЛА ДОЗВОЉЕНОГ ЗА УПОТРЕБУ У ОРГАНСКОЈ ПРОИЗВОДЊИ НА ТЕРИТОРИЈИ ГРАДА СОМБОРА У 2019. ГОДИНИ**

**ЦИЉ И ПРЕДМЕТ КОНКУРСА**

Циљ Конкурса за доделу средстава за финансирање пројеката из области производње и прераде органске хране, на територији града Сомбора у 2019.години (у даљем тексту: Конкурс) јесте побољшање услова и могућности за раст и унапређење органске производње у граду Сомбору. Предмет конкурса јесте додела средстава за суфинансирање пројеката из области производње и прераде органске хране у 2019. години и то - набавка квалитетног сертификованог садног и семенског материјала дозвољеног за употребу у органској производњи.

Обезбеђена средства за подршку инвестицијама по овом конкурсу предвиђена су у износу од 737.450,00 динара.

Бесповратна средства за подршку инвестиција по овом конкурсу утврђују се у износу: од 100% од укупно прихватљивих трошкова инвестиције.

Приликом обрачуна, узима се вредност инвестиције **са порезом на додатну вредност (ПДВ).**

**Право учешћа на конкурсу**

имају пољопривредни произвођачи који имају пребивалиште на територији јединице локалне самоуправе, града Сомбора и поседују:

\* регистровано пољопривредно газдинство на територији јединице локалне самоуправе, које се налази у активном статусу

\* подносилац пријаве мора имати пребивалиште на територији јединице локалне самоуправе, односно у граду Сомбору

\* подносилац пријаве мора поседовати сертификат за органску производњу издат од регистроване, акредитоване и овлашћене контролне организације, са територије Републике Србије или се налзити у поступку конверзије

\* подносилац пријаве који се налази у поступку конверзије, односно у поступку прибављања сертификата од стране регистроване, акредитоване и овлашћене контролне организације са територије Републике Србије, обавезан је да у року од три (3) године од дана потписивања уговора о додели финансијских средстава од стране града Сомбора исходује дати сертификат за органску производњу од ове организације

\* укупна површина у власништву или у закупу, не краћем од 5 година, на којој је заснована органска производња је мања од 1 ха, евидентирано у сетвеној структури пољопривредног газдинства, Управа за трезор, филијала Сомбор (важи само за сертификована пољопривредна газдинства)

\*пољопривредна газдинства која се налазе у поступку конверзије, односно у поступку прибављања сертификата од стране регистроване, акредитоване и овлашћене контролне организације са територије Републике Србије, морају заснивати органску производњу на пољопривредном земљишту које јe у њиховом власништву или се налази у закупу не краћем од 5 година.

**Посебни услови за учешће на конкурсу**

\* подносилац пријаве мора имати регулисане обавезе по решењима о накнадама за одводњавање/наводњавање закључно са 31.12.2018. године

\* подносилац пријаве мора регулисати доспеле пореске обавезе од стране надлежног органа јединице локалне самоуправе, закључно са 31.12.2018. године

\* подносилац пријаве мора имати измирене доспеле обавезе по уговорима о закупу пољопривредног земљишта у државној својини, закључно са 31.12.2018. године

\* подносилац пријаве мора имати у власништву или важећи уговор о закупу не краћи од 5 година, пољопривредно земљиште на коме је заснована органска производња

\* подносилац пријаве и добављач опреме не могу да представљају повезана лица у смислу члана 62. Закона о привредним друштвима ("службени гласник", бр. 36/11 и 99/11 и 83/14, 5/15, 44/2018 и 95/2018)

**Потребна документација**

1. читко попуњен образац пријаве

2. пројекат, који је саставни део конкурсне документације

3. фотокопија личне карте

4. фотокопија листа непокретности као доказ о власништву пољопривредног земљишта, односно фотокопија уговора о закупу на период минимално од 5 година

5. оригинал извод из Регистра пољопривредних газдинстава који издаје Управа за трезор, не старији од 30 дана (прва и друга страна)

6. доказ о регулисаној накнади за одводњавање/наводњавање (потврда ЈП "Воде Војводине") закључно са 31.12.2018. године

НАПОМЕНА: уколико лице није у могућности да прибави ову потврду, прибавиће је град Сомбор, Одељење за пољопривреду и заштиту животне средине, по службеној дужности

7. доказ о измиреним доспелим пореским обавезама закључно са 31.12.2018. године издато од стране надлежног органа јединице локалне самоуправе

НАПОМЕНА: уколико лице није у могућности да прибави ову потврду, прибавиће је град Сомбор, Одељење за пољопривреду и заштиту животне средине, по службеној дужности

8. доказ о измиреним доспелим обавезама за закуп пољопривредног земљишта у државној својини

НАПОМЕНА: уколико лице није у могућности да прибави ову потврду, прибавиће је град Сомбор, Одељење за пољопривреду и заштиту животне средине по, службеној дужности

9.предрачун за набавку предметне инвестиције са спецификацијом робе од регистрованог добављача за промет садним и семенским материјалом дозвољеним за употребу у органској производњи

10. Фотокопија наменског рачуна код пословне банке, оверена од стране банке

11. важећа копија сертификата за органску производњу

12. доказ да се пољоприврено газдинство налази у поступку конверзије, односно прибављања сертификата за органску производњу

**Пројекат мора да садржи следеће елементе:**

•           кратак опис пројекта ( назив и основни циљ) који започиње и реализује се у току 2019. године

•           детаљан опис активности на развоју пројекта, уз навођење реалних потребних и довољних услова за реализацију

•           трошкове реализације пројекта

•           очекивани резултати и временски оквири реализације

•           податке о регистрованом пољопривредном газдинству

•           доказ о сертификацији (сертификат о органској производњи)

НАПОМЕНА: Пројекат мора бити у складу са основним принципима органске производње и прераде хране.

ИСПЛАТА БЕСПОВРАТНИХ СРЕДСТАВА

Бесповратна средства исплаћују се пре реализације инвестиције, авансно, у укупном износу од 100% вредности инвестиције која укључује и вредност пореза на додату вредност (ПДВ), а након што корисник бесповратних средстава поднесе сву потребну и уредну документацију и након закључења уговора са градом Сомбором.

Поступак доношења одлуке, критеријуми и остала питања везана за конкурс прописани су Правилником о додели средстава за финансирање пројеката из области производње и прераде органске хране, на територији града Сомбора у 2019.години.

Плаћање мора да се врши на текући рачун подносиоца пријаве - носиоца пољопривредног газдинства које испуњава горе наведене услове предвиђене текстом конкурса (јавног позива).

Град Сомбор, задржава право да од подносиоца пријаве затражи додатну документацију.

**Документација заједно са пројектом се може доставити најкасније до 12.11.2019. године:**

Лично на писарници Градске управе града Сомбора, зграда Жупаније, Услужни центар, шалтер бр. 12 или поштом на адресу: Град Сомбор, Градска управа, Трг Цара Уроша бр. 1, 25000 Сомбор са назнаком "Конкурс за пројекат производње и прераде органске хране".

За припрему пројекта је довољно преузети формулар и у њему урадити пројекат у складу са захтевима који су формулару наведени.

За све додатне консултације можете се обратити Одељењу за пољопривреду и заштиту животне средине, Градске управе града Сомбора, Трг Цара Уроша бр. 1, Сомбор или на телефон 025/468-106.